# Musonda awakalisha mastaa kibao Afrika

## Muktasari:

**Baada ya jana Jumanne kumalizika kwa mechi hizo za kufuzu Afcon 2025, michuano itakayofanyika nchini Morocco, Musonda akiwa anaitumikia Zambia, amefunga mabao manne, akiwazidi mastaa kibao akiwemo Sadio Mane wa Senegal mwenye matatu.**

KUNA namna mshambuliaji wa Yanga, Kennedy Musonda ameitoa kimasomaso Ligi Kuu Bara baada ya kukiwasha vilivyo na kikosi cha timu ya taifa ya Zambia katika michezo ya kufuzu Afcon 2025.

Baada ya jana Jumanne kumalizika kwa mechi hizo za kufuzu Afcon 2025, michuano itakayofanyika nchini Morocco, Musonda akiwa anaitumikia Zambia, amefunga mabao manne, akiwazidi mastaa kibao akiwemo Sadio Mane wa Senegal mwenye matatu.

Wakati Musonda akifunga mabao hayo dhidi ya Sierra Leone mara mbili, Ivory Coast na Chad, Zambia imemaliza mechi za kufuzu ikiwa na mabao saba jambo linaloonyesha kwamba mshambuliaji huyo amefanya kazi kubwa sana.

Wakati Musonda akimaliza na mabao manne akishika nafasi ya tatu kwa ufungaji katika mechi hizo za kufuzu sambamba na Amine Gouiri (Algeria na Rennes ya Ufaransa) na mshambuliaji wa Misri, Mahmoud Ahmed Ibrahim maarufu kwa jina la Trezeguet, kinara ni nyota wa Real Madrid, Brahim Díaz kutoka Morocco aliyefunga saba akifuatiwa na Serhou Guirassy wa Guinea mwenye sita akiitumikia pia Klabu ya Borussia Dortmund.

Baadhi ya mastaa ambao Musonda amewazidi kwa mabao ni Youssef En-Nesyri (Morocco na Fenerbahçe ya Uturuki), Sadio Mané (Senegal na Al Nassr ya Saudi Arabia), mshambuliaji wa zamani wa Arsenal, Pierre-Emerick Aubameyang raia wa Togo, Victor Osimhen na Mohamed Salah.

Takwimu za Musonda msimu huu katika Ligi Kuu Bara zinaonyesha kwamba, amecheza dakika 142 katika mechi saba kati ya kumi ambazo Yanga imecheza, akifunga bao moja.

Msimu uliopita katika Ligi Kuu Bara alicheza mechi 22 kwa dakika 1116, akifunga mabao matano, asisti mbili, huku akipiga mipira iliyolenga goli 16 wakati iliyotoka nje ikiwa 9.

Kiwango alichoonyesha Musonda akiwa na Zambia, kimemuibua staa wa zamani wa Simba, Zamoyoni Mogella ambapo anaamini mfumo ndani ya Yanga unaweza kuwa changamoto kwa mshambuliaji huyo.

"Mfumo wa timu ya taifa ya Zambia unaendana naye, lakini anapaswa kuongeza umakini akiwa Yanga ili kuendana na mfumo wao, kiufundi ni mshambuliaji mzuri, namkubali," alisema.

Naye mshambuliaji wa zamani wa Yanga na Taifa Stars, Mohamed Hussein 'Mmachinga' alisema: "Akiwa Yanga hapati nafasi sana, ikitokea kocha kampanga anakuwa na papara ya kulazimisha vitu ili aaminiwe, mwisho wa siku anakuwa anakosea, tofauti akiwa na timu ya taifa ya Zambia kule anajua wanamwamini hivyo anacheza kwa kutulia, lakini ni mshambuliaji mzuri."